**Národná rada Slovenskej republiky**

**VIII. volebné obdobie**

**800**

**VLÁDNY NÁVRH**

**na skrátené legislatívne konanie o vládnom návrhu zákona, ktorým sa mení zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov.

Vzhľadom na naliehavý verejný záujem spočívajúci v ochrane zdravia ľudí na území Slovenskej republiky a v snahe zamedziť šíreniu nákazlivého prenosného ochorenia COVID-19, zohľadňujúc závery zo zasadnutia ústredného krízového štábu, ktorý sa konal dňa 12. marca 2020 vo veci opatrení na predchádzanie šírenia prenosného ochorenia COVID-19 a možným ohrozením verejného zdravia na území Slovenskej republiky a uznesenie vlády Slovenskej republiky č. 111/2020, bol s účinnosťou od 13. marca 2020 od 07:00 hod. miestneho času vyhlasovaný zákaz vykonávania určených civilných letov s miestom vzletu na území iného štátu a s miestom pristátia na území Slovenskej republiky. Aj napriek zrušeniu zákazu vykonávania určených civilných letov k 7. septembru 2020 sa vo všeobecnosti situácia leteckých dopravcov nezlepšovala.

Opatrenia prijaté Slovenskou republikou vo vzťahu k prenosnému ochoreniu COVID-19 týkajúce sa napríklad zákazu vykonávania určených civilných letov s miestom vzletu na území iného štátu a s miestom pristátia na území Slovenskej republiky alebo prekračovania hranice Slovenskej republiky, ako aj obmedzenia slobody pohybu a pobytu mali a majú zásadný vplyv na fungovanie podnikov, vrátane letiskových spoločností. Na základe zrušenia zákazu vykonávania určených civilných letov s miestom vzletu na území iného štátu a miestom pristátia na území Slovenskej republiky mohli byť z pohľadu civilného letectva vykonávané bez obmedzení, avšak z dôvodu obavy ľudí, ako aj ďalšie prijaté opatrenia vládou Slovenskej republiky a Úradom verejného zdravotníctva Slovenskej republiky obmedzili príjmy letiskových spoločností. Aj napriek skutočnosti, že vláda Slovenskej republiky uznesením č. 260 zo 14. mája 2021 ukončila núdzový stav vyhlásený uznesením vlády Slovenskej republiky č. 587 z 30. septembra 2020 na území Slovenskej republiky uplynutím 14. mája 2021, nenastalo výrazné obnovenie letov v oblasti obchodnej leteckej dopravy. Veľký vplyv na záujem ľudí o využívanie obchodnej leteckej dopravy, pravidelnej alebo nepravidelnej, majú aj opatrenia prijímané inými členskými štátmi Európskej únie alebo tretími krajinami a aj rôzne mutácie koronavírusu.

Prognózy týkajúce sa letovej prevádzky (počtu letov), ktorej najväčšiu časť tvorí obchodná letecká doprava, nie sú pre oblasť civilného letectva na najbližšie obdobie veľmi priaznivé. Navyše kritický stav odvetvia cestovného ruchu má aj významné makroekonomické dosahy, keďže vzhľadom na prierezový charakter odvetvia vplýva aj na všetky spojené infraštruktúry, ako napríklad aj na oblasť obchodnej leteckej dopravy.

Vzhľadom na stále trvajúcu pandémiu spôsobenú prenosným ochorením COVID-19, dňa 18. novembra 2021 Európska komisia prijala 6. zmenu tzv. Dočasného rámca pre opatrenia štátnej pomoci na podporu hospodárstva v súčasnej situácii spôsobenej nákazou COVID-19, ktorým sa predĺžila možnosť poskytovať štátnu pomoc z 31. decembra 2021 do 30. júna 2022.

Na základe uvedených dôvodov môžu mať letiskové spoločnosti aj v nasledujúcom období vážne problémy s výpadkom príjmov a následne aj s nedostatkom likvidity a môže byť ohrozená samotná existencia týchto letiskových spoločností.

Návrh zákona predstavuje právny základ, ktorý umožní ministerstvu poskytnúť príspevok na zabezpečenie nevyhnutnej leteckej dostupnosti aj po 31. decembri 2021, t. j. aj v roku 2022.

Poskytnutie príspevku na zabezpečenie nevyhnutnej leteckej dostupnosti v roku 2022 bude po splnení podmienok možné na základe schválenej zmeny platnej a účinnej Schémy štátnej pomoci podľa čl. 107 ods. 3 písm. b) Zmluvy o fungovaní Európskej únie na podporu zabezpečenia nevyhnutnej leteckej dostupnosti územia Slovenskej republiky počas krízovej situácie vyhlásenej v súvislosti s ochorením COVID-19 č. SA.59240 (2020/N).

Prerokovaním návrhu zákona v riadnom legislatívnom procese by sa uvedený nežiaduci stav mohol ešte viac zhoršiť situáciu príslušných letiskových spoločností.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov.

Schválené na rokovaní vlády Slovenskej republiky 1. decembra 2021.

|  |
| --- |
| **Eduard Heger**predseda vlády Slovenskej republiky |
| **Andrej Doležal**minister dopravy a výstavby Slovenskej republiky |